Jonathan Dahlén

Jonathan Dahlén (s. 20. joulukuuta 1997 Östersund, Ruotsi) on ruotsalainen jääkiekkoilija, joka pelaa SHL-joukkue Timrå IK:ssa.  Dahlén on pelipaikaltaan vasen laitahyökkääjä, mutta hän osaa pelata myös keskellä.

Pelityyli
The Sports Forecaster -sivuston mukaan Dahlén on lahjakas ja monipuolinen hyökkääjä, joka kykenee tekemään hyvin pisteitä. Hän kykenee pelaamaan sekä keskus- että laitahyökkääjänä. Dahlén pelaa hyvin molempiin suuntiin. Hän ei ole kuitenkaan kovin isokokoinen, joten Dahlénin tulisi lisätä voimaa ja massaa sekä todistaa kykenevänsä maksimoimaan potentiaalinsa pohjoisamerikkalaiseen pelitapaan.

Elite Prospects -sivuston mukaan Dahlén on vaarallinen hyökkäyspään dynamo sekä vauhdikas viimeistelijä ja pelintekijä. Hänellä on hyvät tekniset taidot ja Dahlén lukee peliä kokonaisvaltaisesti. Dahlén on ketterä ja luova pelaaja, joka käsittelee kiekkoa hyvin kovassakin vauhdissa ja omaa hyvän vision. Hänellä on myös korkea työmoraalia ja Dahlén pelaa hyvin kahteen suuntaan.

Ura

Seuraura
Dahlén on Östersunds IK:n kasvatti. Hän siirtyi juniorina sittemmin HV71:een. Dahlén voitti kauden 2012–2013 päätteeksi U16 SM:n pronssia. Kauden 2013–2014 hän pelasi suurimmaksi osaksi HV71:n J18-junioreissa, joiden paras pistemies ja maalintekijä Dahlén oli J18 Allsvenskanissa tehoilla 9+10=19. Hän pelasi osan kaudestaan myös seuran J20-junioreissa, jossa Dahlén voitti kauden päätteeksi J20 SuperElitin mestaruuden. 

Kaudeksi 2014–2015 Dahlén siirtyi Timrå IK:n J20-junioreihin. Hän voitti joukkueen sisäisen piste-, maali- ja syöttöpörssin tehoilla 25+25=50, joilla Dahlén jakoi koko J20 SuperElitin maalipörssin toisen sijan Örebro HK:n Kalle Jellvertin kanssa edellään vain Djurgårdens IF:n Daniel Bernhardt sekä sijoittui pistepörssissä neljänneksi. Hän voitti myös J18 Allsvenskanin maalipörssin kahdeksalla osumallaan. Dahlén voitti kauden päätteeksi sarjan pronssia. Hän debytoi kauden aikana myös Timrån miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa Dahlén pelasi viisi runkosarjaottelua. 

Toukokuussa 2015 hän teki Timrån kanssa 1+1-vuotisen ammattilaissopimuksen. Hänen varsinainen Allsvenskanin tulokaskautensa toi 51 runkosarjaottelussa tehot 14+15=29 ja viidessä SHL:n nousukarsintasarjan ottelussa tehot 6+1=7. Dahlén oli runkosarjassa Timrån paras pistemies ja hän jakoi joukkueen sisäisen maalipörssin voiton Jeremy Boycen kanssa. Nousukarsinnoissa Dahlén oli Timrån paras pistemies ja maalintekijä. Hän jakoi myös joukkueen sisäisen tehotilaston voiton Elias Petterssonin ja Didrik Strömbergin kanssa lukemalla +4.

Ottawa Senators varasi Dahlénin toisella kierroksella 42. pelaajana NHL:n varaustilaisuudessa 2016. Hän jatkoi kaudella 2016–2017 Timrån Allsvenskan-joukkueessa, jonka paras pistemies ja maalintekijä Dahlén oli tehoilla 25+19=44. Hän jakoi koko sarjan maalipörssin kolmannen sijan BIK Karlskogan Victor Ejdsellin kanssa sekä pistepörssin neljännen sijan BIK Karlskogan Carl Perssonin, HC Vita Hästenin Marcus Erikssonin ja Mora IK:n Kevin Goumasin kanssa. Dahlén voitti myös Allsvenskanin juniori-ikäisten piste- ja maalipörssin. SHL:n nousukarsintasarjassa hän oli tehoilla 4+2=6 Timrån paras maalintekijä ja Dahlén jakoi joukkueen sisäisen pistepörssin voiton Elias Petterssonin kanssa. Dahlén palkittiin kauden päätteeksi sarjan parhaana juniorina Guldgallretilla. Hän vahvisti myös Timrån J20-junioreita SuperElitin pudotuspeleissä, jossa Dahlén oli joukkueen paras pistemies ja maalintekijä tehoilla 5+2=7.

NHL:n siirtotakarajalla, helmikuussa 2017 Ottawa Senators kauppasi Dahlénin pelaajaoikeudet Vancouver Canucksiin vaihdossa hyökkääjä Alexandre Burrowsiin. Saman vuoden huhtikuussa hän teki Canucksin kanssa kolmivuotisen tulokassopimuksen. Dahlén osallistui syksyllä AHL-joukkue Utica Cometsin harjoitusleirille, joka kuitenkin keskeytyi mononukleoosin vuoksi. Kuntouduttuaan hän palasi lokakuussa 2017 lainalle Timrån Allsvenskan-joukkueeseen. Dahlén oli kaudella 2017–2018 joukkueen paras pistemies, maalintekijä ja syöttäjä tehoilla 23+21=44, joilla hän jakoi koko sarjan pistepörssin toisen sijan AIK IF:n Éric Castonguayn ja Leksands IF:n Alex Friesenin kanssa edellään vain MODO Hockeyn Emil Molin. Dahlén valittiin koko Allsvenskanin arvokkaimmaksi pelaajaksi ja vuoden hyökkääjäksi. Hänet palkittiin myös Ruotsin herrasmiespelaajana Rinkens riddarella. Hän voitti myös SHL:n nousukarsintasarjan piste- ja maalipörssin tehoilla 8+6=14. Allsvenskanin finaalikierroksen kolmannessa ottelussa 13. maaliskuuta 2018 Leksands IF:ää vastaan Dahlén teki kaksi maalia, joista jälkimmäinen syntyi ylivoimalla. Hänen ensimmäinen osumansa jäi Timrån 4–1-voittoon päättyneen ottelun ratkaisumaaliksi. Timrå eteni SHL:n karsintasarjaan, jossa se voitti Karlskrona HK:n ja nousi kauden päätteeksi SHL:ään.

Allsvenskan-kauden päätteeksi, huhtikuussa 2018 Dahlén siirtyi AHL-joukkue Utica Cometsin vahvuuteen. Hän teki siellä kahdessa runkosarjaottelussa tehot 1+1=2 ja neljässä playoff-ottelussa yhden syöttöpisteen. Dahlén pelasi joukkueessa alkukauden 2018–2019 tehden 50 runkosarjaottelussa tehot 14+15=29, kunnes NHL:n siirtotakarajalla helmikuussa 2019 Vancouver Canucks kauppasi hänet San Jose Sharksiin vaihdossa hyökkääjä Linus Karlssoniin.

Maajoukkueura
Dahlén pelasi alle 20-vuotiaiden MM-kilpailuissa vuonna 2017. Alkulohkon päätösottelussa Tšekkiä vastaan hän onnistui tekemään kypärätempun. Dahlénin ensimmäinen ja kolmas maali syntyi ylivoimalla. Hänet valittiin Ruotsin ottelun parhaaksi pelaajaksi. Dahlén pelasi myös alle 18-vuotiaiden MM-kilpailuissa vuonna 2015.

Dahlén pelasi myös alle 18-vuotiaiden Ivan Hlinkan muistoturnauksessa vuonna 2014, jolloin hän oli Ruotsin paras pistemies ja maalintekijä tehoilla 4+1=5. Yhteensä Dahlén on pelannut 21 nuorten ja 23 poikien maaottelua.

Muuta
Dahlénin isä Ulf pelasi omalla urallaan hyökkääjänä yli tuhat NHL-ottelua. Hän kuului myös Ruotsin vuoden 1998 maailmanmestaruuden voittaneeseen joukkueeseen. Ulf Dahlen on myöhemmin toiminut päävalmentajana Elitserienissä/SHL:ssä sekä apuvalmentajana Ruotsin A-maajoukkueessa ja Dallas Starsin NHL-joukkueessa. Sekä Ulfin että Jonathanin kasvattajaseurana toimiva, Ruotsin kolmanneksi korkeimmalla sarjatasolla Hockeyettanissa pelaava Östersunds IK on jäädyttänyt Ulf Dahlenin pelinumeron 9.

Tilastot

Lähteet

Viitteet

Ruotsalaiset jääkiekkoilijat
San Jose Sharksin pelaajat
Ottawa Senatorsin varaamat pelaajat
Vuonna 1997 syntyneet
Elävät henkilöt